
E L Ő T E R J E S Z T É S

Sülysáp Város Önkormányzata Képviselő-testületének
2016. december 15-én tartandó munkaterv szerinti ülésére

8. napirendhez

Tárgy:
Rendeletmódosítás a filmforgatási célú közterület-használat újraszabályozásával kapcsolatosan
Tisztelt Képviselő-testület!

A mozgóképről szóló 2004. évi II. törvénynek (Filmtv.) a közterületek és az állami tulajdonban álló ingatlanok filmforgatási célú használatáról szóló IV. fejezetének 2016. október 1. napjával hatályba lépett módosítását követően a filmforgatási célú közterület-használati eljárásokkal kapcsolatos feladatokat országos illetékességgel a Magyar Nemzeti Filmalap Közhasznú Nonprofit Zrt. Filmforgatási Helyszínek Irodája látja el. 
A Filmtv. 34. § (3) bekezdése szerint a települési önkormányzat a közterületek filmforgatási célú használatát legfeljebb a 3. mellékletnek megfelelő mértékben meghatározott díj ellenében biztosíthatja. A közterület használatáért megállapított díj a tulajdonosi joggyakorlót illeti meg. A 3. melléklet szerinti legmagasabb díjak évente a tárgyévet megelőző második évre közzétett éves fogyasztói árindexek szorzatával növelt mértékben emelkednek. A módosított díjtételeket az MNF és a saját honlappal rendelkező települési önkormányzat az adott év elején honlapján közzéteszi.
A szabályozás lényege a korábbiakhoz képest annyiban nem változott, hogy közterületen történő filmforgatás az erre vonatkozó hatósági szerződés alapján történhet, mely az önkormányzati tulajdonban levő közterületek vonatkozásában továbbra is a Képviselő-testület ​– illetőleg átruházott hatáskörben a polgármester - jóváhagyásával válik érvényessé, azonban Önkormányzati rendelet a Filmtv.-ben meghatározott díjakon és szabályokon kívül további kötelezettségeket, díjakat nem írhat elő. 
A Filmtv. 34. § (5) bekezdése szerint a települési önkormányzat tulajdonában álló közterületek filmforgatási célú használatával kapcsolatos egyes feltételeket a települési önkormányzat képviselő-testülete rendeletben szabályozza. Ennek keretében meghatározza a forgatást akadályozó, de a kérelmezőnek nem felróható, valamint a rendkívüli természeti események esetére vonatkozó külön feltételeket is, különösen azt, hogy ilyen esemény esetén hány napon belül köteles újra biztosítani a közterület-használatot. 
A települési önkormányzat képviselő-testülete a rendeletben mentességet vagy kedvezményt állapíthat meg a meghatározott időtartamot vagy területmértéket el nem érő, valamint a közérdekű célokat szolgáló (különösen oktatási, tudományos vagy ismeretterjesztő témájú, vagy filmművészeti állami felsőoktatási képzés keretében készülő) filmalkotások
 forgatásához szükséges közterület-használat díjával összefüggésben. A saját honlappal rendelkező települési önkormányzat a közterület-használathoz kapcsolódó feltételeket a honlapján közzéteszi.
Végül a Filmtv. 37. § (4) bekezdése szerint felhatalmazást kapott a települési önkormányzat, hogy a tulajdonában álló közterületek filmforgatási célú használatának
 díjára vonatkozó - e törvény szabályait kiegészítő - részletes szabályokat, az alkalmazható mentességek és kedvezmények körét, a használat területi és időbeli korlátait és egyéb feltételeit, valamint a turisztikailag kiemelt közterületek körét rendeletben állapítsa meg.

Mindezek alapján szükségessé vált a közterületek használatának rendjéről és feltételeiről szóló 7/2010. (IV. 1.) önkormányzati rendeletünk harmonizációja, mely az előterjesztett rendelettervezet elfogadásával biztosítható. 
Kérem az előterjesztés szíves megtárgyalását, és a rendeletmódosítás elfogadását.
Sülysáp, 2016. december 5.

Horinka László s.k.


polgármester
MELLÉKLET

Sülysáp Város Önkormányzata Képviselő-testületének

…/2016. (...) önkormányzati rendelete

a közterületek használatának rendjéről és feltételeiről szóló
7/2010. (IV. 1.) önkormányzati rendelet módosításáról

Sülysáp Város Önkormányzatának Képviselő-testülete az Alaptörvény 32. cikk (2) bekezdésével, valamint a mozgóképről szóló 2004. évi II. törvény 34. § (5) és 37. § (4) bekezdésével kapott feladatkörében, illetve felhatalmazással a következőket rendeli el:

Sülysáp Nagyközség Önkormányzata Képviselő-testületének a közterületek használatának rendjéről és feltételeiről 7/2010. (IV. 1.) önkormányzati rendelete (a továbbiakban: Ör.) a következő 4/A. alcímmel egészül ki:

4/A. A közterület filmforgatási célú igénybevétele
4/A. §
(1) A közterületek filmforgatási célú használatának díját a mozgóképről szóló 2004. évi II. törvény (a továbbiakban: Filmtv.) 34. § (3) bekezdése és 3. melléklete szerinti mindenkori legmagasabb érvényes díjat alapul véve kell megállapítani.

(2) 50 %-os díjkedvezményben részesülnek a közérdekű célokat szolgáló, oktatási, tudományos vagy ismeretterjesztő témájú filmalkotások.
(3) A filmforgatást akadályozó, de a kérelmezőnek fel nem róható, valamint rendkívüli természeti események esetén a közterület-használati engedélyt az akadály elhárítása, illetőleg a teljeskörű kárelhárítást követően késedelem nélkül ismét biztosítani kell, mégpedig olyan időtartamban, ameddig a filmforgatás akadályozott volt.
(4) A Filmtv. 35. § (1) bekezdése szerinti hatósági szerződés jóváhagyására vonatkozó hatáskörét a Képviselő-testület a polgármesterre átruházza.
(5) A (4) bekezdés szerinti hatósági szerződés abban az esetben hagyható jóvá, ha a kérelmező abban vállalja
a) az eredeti állapot helyreállítása,
b) az igénybe vett közterület és a közterületen elhelyezett tárgyak rendben- és tisztán tartását,
c) a keletkezett hulladék elszállítását,
d) a hatásterületen élő lakosság és működő vállalkozások előzetes tájékoztatását a filmforgatással kapcsolatos lényeges információkról (időpont, időtartam, helyszín, téma),
e) tájékoztatás közzétételét a szükséges forgalomkorlátozásról, ami nem akadályozhatja a magáningatlanok megközelítését.
(6) E rendelet a kihirdetését követő napon lép hatályba, majd az azt követő napon hatályát veszti.
(7) Hatályát veszti az Ör. 6. § (1) 11. pontja, valamint az 1. mellékletében szereplő táblázat 14. sora.
Sülysáp, 2016. december 15.

Horinka László
dr. Tóth Krisztina


polgármester
jegyző

� Filmalkotás: a szerzői jogról szóló 1999. évi LXXVI. törvény (a továbbiakban: Szjt.) szerinti filmalkotás, ideértve a számítógépes vagy bármilyen platformon hozzáférhető játékprogram előzeteseként készülő filmalkotást, ide nem értve a hírműsort, az aktuális és szolgáltató magazinműsort, a sportközvetítést, a beszélgetőműsort (talk-show), a játék- és vetélkedőműsort és a gazdasági reklámtevékenység alapvető feltételeiről és egyes korlátairól szóló törvény hatálya alá tartozó reklámfilmet. 


� Filmforgatási célú közterület-használatnak minősül a közterület használata akkor is, ha az csak a filmforgatáshoz kapcsolódó technikai jellegű tevékenységhez, illetve a stáb parkolásához, a kiürítéshez, a forgalomtechnikai biztonság biztosításához szükséges.

